Diari Oficial de la Generalitat Valenciana


Sumari del DOGV 5710, del 25-02-2008 (2008/1878)

RESOLUCIÓ de 12 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Afers Socials i la Generalitat per a la realització de programes per al desplegament de servicis d'atenció a la primera infància (zero-tres anys).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5710

Data del DOGV
:   25-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1878


Data del document
:   12-02-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Benestar Social
    * educació preescolar
    * protecció de la infància
    * administració central
    * cooperació administrativa

RESOLUCIÓ de 12 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Treball i Afers Socials i la Generalitat per a la realització de programes per al desplegament de servicis d'atenció a la primera infància (zero-tres anys). [2008/1878]  
El Ministeri de Treball i Afers Socials i la Generalitat han subscrit, després de la tramitació prèvia reglamentària, el 28 de desembre de 2007, el conveni de col·laboració per al desplegament de servicis d'atenció a la primera infancia (zero-tres anys).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0025/2008, i que figura com a annex d'esta resolució.  
Valencia, 12 de febrer de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Treball i Afers Socials i la Generalitat per a la realització de programes per al desplegament de servicis d'atenció a la primera infància (zero-tres anys)  
Madrid, 28 de desembre de 2007  
Reunits  
D'una part, Jesús Caldera Sánchez-Capitán, ministre de Treball i Afers Socials, nomenat per Reial Decret 558/2004, de 17 d'abril (Boletín Oficial del Estado núm. 94, de 18 d'abril de 2004), en nom i representació de l'administració General de l'Estat, en virtut del que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que es dóna a esta per la Llei 4/1999, de 13 de gener (Boletín Oficial del Estado núm. 12, de 14 de gener), sobre competència per a celebrar convenis de col·laboració amb les comunitats autònomes.  
I d'una altra part, Juan Gabriel Cotino Ferrer, conseller de Benestar Social i vicepresident tercer del Consell, nomenat per Decret 8/2007, de 28 de juny (Diari Oficial de la Comunitat Valenciana núm. 5.545, de 29 de juny), del president de la Generalitat.  
Ambdós parts es reconeixen mútua capacitat per a obligar-se i convindre i  
Manifesten  
Primer. Que al Ministeri de Treball i Afers Socials li correspon la protecció i promoció del menor i la família, d'acord amb el que preveuen els reials decrets 553/2004, de 17 d'abril; 562/2004, de 19 d'abril, i 1.600/2004, de 2 de juliol.  
Segon. Que la Generalitat té competències en matèria de servicis socials, d'acord amb el l'article 49.24 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana.  
Tercer. Que d'acord amb el que establix l'article 86.2 de la Llei 47/2003, de 26 de novembre, General Pressupostària, és procedent la subscripció del present conveni de col·laboració.  
Quart. Que la Llei 42/2006, de 28 de desembre (BOE de 29 de desembre), de Pressupostos Generals de l'Estat per al 2007, inclou dos crèdits adscrits al Ministeri de Treball i Afers Socials per a afavorir la conciliació entre vida familiar i laboral a través de l'atenció a la primera infància, per mitjà de transferències a les comunitats autònomes: l'aplicació 71.65.522T.483.39, amb una dotació de 99.387.459 euros, i l'aplicació 38.35.301L.722, amb una dotació de 8.000.000 euros.  
Cinqué. Que la Generalitat garantix l'existència de dotació pressupostària per a semblants fins.  
Sisé. Que és voluntat del Ministeri de Treball i Afers Socials promoure i potenciar la realització de programes que permeten ampliar i/o millorar els servicis existents d'atenció a la primera infància (0-3 anys).  
Seté. Que els projectes s'han seleccionat d'acord amb els criteris objectius de distribució dels crèdit acordats amb les comunitats autònomes en la Conferència Sectorial d'Afers Socials, aprovats per Acord del Consell de Ministres de 23 de febrer de 2007 (BOE de 24 de març de 2007).  
Huité. Que la Generalitat té previst la posada en marxa de programes de les característiques apuntades.  
Per tot el que s'ha exposat, les dos parts acorden subscriure el present conveni de col·laboració de naturalesa administrativa, d'acord amb el que s'establix en l'article 3.1.c del text refós de la Llei de Contractes de les Administracions Públiques; en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'article 86 de la Llei 47/2003, de 26 de novembre, General Pressupostària, i que es regirà d'acord amb les següents  
Clàusules  
Primera  
El present conveni té com a objecte establir la col·laboració entre el Ministeri de Treball i Afers Socials i la Generalitat per al desplegament dels programes destinats a crear i/o millorar els servicis d'atenció a la primera infància (0-3 anys) per mitjà del finançament conjunt, tal com s'especifiquen en l'annex d'este conveni.  
Segona  
La Generalitat posarà en marxa els programes a què es fa referència en l'apartat anterior.  
Tercera  
Per a sufragar els costos dels mencionats programes, la Generalitat es compromet a aportar la quantitat total d'un milió sis-cents quaranta-sis mil nou-cents huitanta-huit euros amb setanta-dos cèntims (1.646.988,72 €), que corresponen a la participació en despeses corrents dels programes subvencionats, a través de la línia de subvenció T2196, del programa 323.10, a càrrec del capítol IV del pressupost de despeses de 2007, i les corporacions locals la quantitat d'onze milions cinc-cents setze mil tres-cents quaranta-dos euros amb huitanta-quatre cèntims (67.572.934,84 €); entre ambdós aportacions la totalitat ascendix a tretze milions cent seixanta-tres mil tres-cents trenta-un euros amb cinquanta-sis cèntims (97.202.259,56 €) com a participació en les despeses corrents que ocasionen el finançament dels programes. Esta quantitat a què s'obliga la Generalitat pot correspondre a l'import se sufraga directament per ella i/o les corporacions locals, estes últimes segons els acords amb la Generalitat d'acord amb el desglossament que es conté en l'annex d'este conveni.  
Així mateix, la Comunitat Valenciana es compromet a aportar la quantitat total de huit-cents huitanta-set mil sis-cents vint-i-un euros amb dènou cèntims (887.621,19 €) corresponents a la participació en el finançament per a despeses d'inversió dels programes subvencionats. Esta quantitat se sufraga directament per les corporacions locals, segons els acords d'estes últimes amb la Generalitat conforme al desglossament que es conté en l'esmentat annex. La Generalitat, a través de la línia T6354 del programa 323.10 a càrrec del capítol VII del pressupost de despeses 2007, materialitza la generació del crèdit pressupostari de la quantitat que en virtut de la clàusula quarta del present conveni correspon al Ministeri d'Assumptes Socials com a aportació a les despeses d'inversió dels programes subvencionats.  
Quarta  
El Ministeri de Treball i Afers Socials, a càrrec de la seua dotació pressupostària 32.66.064V.788.41 per a l'exercici de 2007, aporta la quantitat de dos milions cent noranta-set mil setanta-nou euros amb vint-i-tres cèntims (2.197.079,23 €) com a participació en el finançament de les despeses corrents dels programes, de conformitat amb el desglossament que es conté en l'annex d'este conveni. Així mateix, a càrrec de la seua dotació pressupostària 74.01.595I.110 per a l'exercici de 2007 aporta la quantitat de huit-cents huitanta-set mil sis-cents vint-i-un euros amb dènou cèntims (887.621,19 €) com a participació en el finançament de les despeses d'inversió dels programes, de conformitat amb el desglossament que es conté en l'annex d'este conveni.  
Cinquena  
El Ministeri de Treball i Afers Socials procedirà a transferir a la Generalitat la quantitat prevista en la clàusula quarta d'este conveni en els termes establits en l'article 86.2, regla quarta, de la Llei 47/2003, de 26 de novembre, General Pressupostària.  
Així mateix, col·laborarà tècnicament per a facilitar la realització dels programes objecte de conveni.  
Sisena. La Generalitat haurà de:  
A. Aplicar els fons previstos en les clàusules tercera i quarta a les despeses corresponents a l'execució i desplegament dels programes que s'especifiquen en este conveni de col·laboració.  
B. Informar de la posada en marxa dels servicis previstos en el programa i proporcionar al Ministeri de Treball i Afers Socials la informació que demane en relació amb el present conveni.  
C. Elaborar els documents necessaris que permeten arreplegar les dades tècniques sobre els servicis finançats.  
D. Remetre, en finalitzar la vigència del conveni, un estat comprensiu dels compromisos de crèdits, les obligacions reconegudes i els pagaments realitzat en l'any, d'acord amb el que disposa l'article 86.2, regla sisena, de la Llei 47/2003, de 26 de novembre, General Pressupostària.  
E. Comunicar qualsevol modificació que poguera sorgir en el desplegament i execució dels programes, tant les referides al contingut com a la forma, terminis d'execució i de justificació, etc., a fi d'acordar conjuntament el Ministeri i la Generalitat l'acceptació expressa de qualsevol variació en el desplegament dels projectes.  
La sol·licitud de modificació haurà d'estar prou motivada i haurà de presentar-se amb caràcter immediat a l'aparició de les circumstàncies que la justifiquen i amb anterioritat al moment en què finalitze el termini d'execució del projecte en qüestió.  
Setena  
La Generalitat elaborarà, en finalitzar la vigència del conveni, una memòria financera i tècnica de cada projecte que entregarà en els 3 mesos següents i que almenys reculla:  
- Data de posada en marxa  
- Informació econòmica  
- Activitats realitzades  
- Recursos utilitzats  
- Sectors atesos  
- Resultats obtinguts  
- Dades estadístiques  
- Dificultats i propostes  
- Valoració del programa  
En el cas que la Generalitat no presente l'esmentada memòria, s'analitzarà en la comissió de seguiment que es regula en la clàusula següent, sense perjudici de les conseqüències que pogueren derivar-se d'acord amb el que establix la clàusula onze d'este conveni.  
Huitena  
Per al seguiment del present conveni es crearà una comissió mixta de seguiment, que tindrà com a funcions vetlar pel compliment del que establix el present conveni, i tractarà de resoldre les qüestions que es plantegen durant l'execució d'este, prestar assistència a les administracions firmants i determinar els documents tècnics i informes necessaris per a l'execució, seguiment i avaluació dels projectes.  
Estarà integrada per un representant del Ministeri de Treball i Afers Socials i per un representant de cada una de les comunitats autònomes firmants dels convenis.  
El representant del Ministeri de Treball i Afers Socials serà designat per la directora general de les Famílies i la Infància, i el representant de la Generalitat, per la directora general de la Dona i per la Igualtat.  
El seu règim de funcionament és el previst en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es designarà el president pel mateix òrgan col·legiat, i actuarà com a secretari un funcionari de la Direcció General de les Famílies i la Infància del Ministeri de Treball i Afers Socials designat per la directora general.  
Novena  
En la publicitat que es realitze en qualsevol mitjà de comunicació social sobre les actuacions derivades d'estos programes es farà constar expressament que estos es duen a terme en virtut del cofinançament establit entre el Ministeri de Treball i Afers Socials, la Generalitat i/o les corporacions locals.  
Deu  
La durada del conveni s'establix per a l'any 2007 i el seu corresponent exercici econòmic, atés que a este es referixen les dotacions pressupostàries de què cada part disposa per al seu finançament.  
Onze  
El present conveni s'extingirà igualment en cas d'incompliment per alguna de les parts dels compromisos adquirits en ell. En este cas, hauran de reintegrar-se les quantitats que s'hagueren percebut com a aportació econòmica d'este i que no s'hagueren destinat al programa o programes previstos en ell.  
Dotze  
Les qüestions litigioses que pogueren derivar-se del present conveni, atesa la seua naturalesa administrativa, seran sotmeses a la jurisdicció contenciosa administrativa.  
I en prova de conformitat, firmen el present conveni en dos exemplars, i cada part se'n quedarà un, al lloc i en la data amunt indicats.  
El ministre de Treball i Afers Socials, p. d. (Ordre comunicada de 14 de març de 2007), la secretària d'estat de Servicis Socials, Famílies i Discapacitat. Amparo Valcarce García  
El conseller de Benestar Social i vicepresident tercer del Consell. Juan Gabriel Cotino Ferrer